KOMISSION ASETUS (EY) N:o 333/95,

annettu 17 päivänä helmikuuta 1995,

yksityiskohtaisista säännöistä neuvoston asetuksessa (ETY) N:o 1765/92 tarkoitetun alan rajoittamisesta, jolta tuottaja voi saada korvausta öljysiemenille

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 12 ja 16 artiklan,

sekä katsoo, että

asetuksen (ETY) N:o 1765/92 11 artiklan 7 kohdassa säädetään, että jäsenvaltioiden, joissa kansallinen viitepinta-ala on vaarassa ylittyä merkittävästi, on rajoitettava alaa, jolta yksittäinen tuottaja voi saada erityistä öljysiemenille myönnettävää korvausta; tämä rajoitus olisi vahvistettava objektiivisin perustein ja ilmaistava prosentteina viljelijän korvauskelpoisesta viljelyalasta; rajoituksesta olisi ilmoitettava tuottajille ennen vahvistettua päivämäärää ja ennen öljysiementen kylvön aloittamista; jos tuottaja hakee erityiskorvausta alalle, joka ylittää tämän rajan, kyseinen maa-alue olisi jätettävä hänen hakemuksensa ulkopuolelle; tämän vuoksi maa-alueita, jolta viljelijä voi saada pellonpoistokorvausta, saattaa olla tarpeen vähentää; olisi säädettävä siirtymätoimenpiteistä sellaisille tapauksille, joissa rajoituksesta on ilmoitettu tuottajille vahvistetun päivämäärän jälkeen, mutta ennen kylvön aloittamista, sekä sellaisille tapauksille, joissa rajoitus on ilmaistu muulla tavoin kuin prosentteina tuottajan korvauskelpoisesta kokonaisviljelyalasta,

tämän asetuksen säännökset koskevat öljysiementen kylvöä ja pellonpoistoja, jotka on tehty markkinointivuotta 1995/1996 varten; pellonpoistoajanjakso markkinointivuotta 1995/1996 varten alkaa 15 päivänä tammikuuta 1995; tämän asetuksen säännöksiä sovelletaan ennen mainittua päivämäärää, ja

tässä asetuksessa säädetyt toimenpiteet ovat viljan, rasvojen ja kuivarehujen yhteisen hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Asetuksen (ETY) N:o 1765/92 11 artiklan 7 kohdassa säädetty raja vahvistetaan ottaen huomioon kansallinen viitepinta-ala, korvauskelpoinen kokonaisviljelyala ja tavoite välttää sellaisia kasvustojen kokoja, jotka voivat aiheuttaa erityisen öljysiemenille myönnettävän korvauksen kohtuuttomaan alenemiseen.

2. Komissiolle on ilmoitettava raja ja sen vahvistamisessa käytettävät perusteet niin pian kuin mahdollista ja viimeistään sitä markkinointivuotta edeltävän markkinointivuoden 31 päivänä heinäkuuta, jolta korvausta haetaan.

3. Toimivaltaisen viranomaisen on, todetakseen tuottajan oikeuden asetuksen (ETY) N:o 1765/92 11 artiklan 2 kohdassa tarkoitettuun ennakkomaksuun, selvitettävä, sisältyykö tuottajan tukihakemus vahvistettuihin rajoihin. Sen estämättä, mitä komission asetuksen (ETY) N:o 2294/92 (2) 2 artiklan 1 kohdassa säädetään, rajoituksen ylittävä maa-alue, jolle tuottaja on hakenut erityistä öljysiemenille myönnettävää korvausta, jätetään hakemuksen ulkopuolelle.

4. Jos maan jättämisestä 3 kohdan mukaan hakemuksen ulkopuolelle seuraa, että tuottajan pellonpoistoala ylittää asetuksen (ETY) N:o 1765/92 7 artiklan 6 kohdan ensimmäisessä alakohdassa tarkoitetun rajoituksen, jota sovelletaan kyseisessä jäsenvaltiossa, pellonpoistoalaa, josta tuottaja on hakenut korvausta, vähennetään vastaavasti.

5. Maata, joka on jätetty 3 ja 4 kohdan mukaan tuottajan pinta-alatukihakemuksen ulkopuolelle, ei oteta huomioon sovellettaessa asetuksen (ETY) N:o1765/92 2 artiklan 6 kohtaa.

2 artikla

1. Sen estämättä, mitä 1 artiklan 1 kohdassa säädetään, jos toimivaltainen viranomainen on laskenut rajan muutoin kuin prosentteina alueen korvauskelpoisen viljelymaan kokonaismäärästä ja ilmoittanut tuottajille tästä ennen 1 päivää tammikuuta 1995, jäsenvaltiolla on oikeus soveltaa kyseisellä alueella rajaa, jonka se on laskenut.

2. Markkinointivuonna 1995/1996 niissä tapauksissa, joissa toimivaltainen viranomainen on ilmoittanut tuottajille rajoituksen soveltamisesta 1 päivää elokuuta 1994 tai sen jälkeen, mutta ennen syysrypsin kylvöä, jäsenvaltiolla on lupa soveltaa tällaista rajaa kyseisellä alueella sillä edellytyksellä, että toteutetut toimenpiteet ovat olleet riittäviä estämään tuottajien oikeutetut odotukset saada erityistä öljysiemenille myönnettävää korvausta alalta, joka on suurempi kuin vahvistettu rajoitus.

3. Sen estämättä, mitä 1 artiklan 2 kohdasssa säädetään, markkinointivuodelle 1995/1996 tarvittavat tiedot on toimitettava komissiolle viimeistään 28 päivänä helmikuuta 1995.

3 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Sitä sovelletaan 1 päivästä tammikuuta 1995.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 17 päivänä helmikuuta 1995.

Komission puolesta

Franz FISCHLER

Komission jäsen

(1) EYVL N:o L 181, 1.7.1992, s. 12

(2) EYVL N:o L 221, 6.8.1992, s. 22